Salva Ruiz

'''Salvador 'Salva' Ruiz Rodríguez'*, nado en Albal o 17 de maio de 1995, é un futbolista español. Xoga de lateral esquerdo no Castellón, da Primeira División RFEF.

## Traxectoria 
### Valencia e cesións 
Formouse no Albal CF da súa localidade natal e na canteira do Valencia. Aos 16 anos debutou co filial, o Valencia Mestalla, na Segunda División B, disputando 19 partidos durante a tempada 2011/12. Continuou no filial na campaña seguinte, na que ademais fixo o seu debut co primeiro equipo da man do adestrador Pellegrino, no partido de volta dos 1/16 de final da Copa do Rei contra o Llagostera.

No verán de 2013 fixo por segundo ano consecutivo a pre-tempada co primeiro equipo, adestrado por Miroslav Đukić, pero en agosto foi cedido ao Tenerife, da Segunda División. Con todo, só disputou seis encontros no equipo de Álvaro Cervera, e en xaneiro regresou a Valencia.

Volveu ingresar no filial, onde foi o lateral esquerdo titular do equipo de Nico Estévez durante o que restaba de tempada, e tamén na seguinte, xa con Curro Torres no banco.

No verán de 2015 acordouse a súa cesión máis a de Robert Ibáñez ao Granada, que comezaba a súa quinta campaña consecutiva en Primeira División. Debutou na máxima categoría xa na primeira xornada, contra o Eibar nos Nuevo Los Cármenes, onde xogou como titular pero foi expulsado no minuto 55 por xogo perigoso. O adestrador José Ramón Sandoval non o volveu aliñar ata a xornada 10, cando lle deu os minutos finais do partido contra o Espanyol en Cornellà, e durante o resto da tempada disputou só dous partidos de Copa.

Foi diagnosticado con anemia aplásica, permanecendo sen xogar durante case dous anos, ata que reapareceu en novembro de 2017 como capitán do Valencia Mestalla. Disputou cinco encontros da Segunda B co filial valencianista.

### Mallorca 
En xaneiro de 2018, asinou polo Mallorca, que militaba tamén na Segunda B. Xogou nove partidos, incluídos os dous partidos da final da promoción contra o Rayo Majadahonda, nos que o Mallorca logrou regresar á categoría de prata.

Na tempada 2018/19 en Segunda División comezou como titular indiscutible no lateral esquerdo mallorquino, pero unha lesión ante Las Palmas, que en principio non parecía grave, alongouse ata os catro meses afastado dos terreos de xogo. Reapareceu na xornada 28 e contribuíu nun novo ascenso do equipo balear, o segundo consecutivo.

Foi recuperado polo Valencia no verán de 2019, e disputou con este club varios amigables antes do comezo da tempada. Con todo, o técnico Marcelino García prefiriu a chegada dun lateral con máis experiencia, Jaume Costa, e decidiuse darlle saída a Salva Ruiz.

### Deportivo da Coruña 
O 2 de setembro de 2019 anunciouse a súa fichaxe por tres tempadas polo Deportivo da Coruña, na Segunda División. Na Coruña volveu padecer lesións e pechou con 26 encontros unha tempada na que o club galego descendeu á Segunda División B por segunda vez na súa historia.

### Castellón 
No verán de 2021 rescindiu o seu contrato co Deportivo e asinou por tres tempadas co Castellón, na Primeira División RFEF. Titular indiscutible no club *orellut'', na súa segunda tempada disputou a promoción de ascenso a Segunda División, eliminando nas semifinais ao seu anterior equipo, o Deportivo, antes de caer eliminado ante o Alcorcón na final.

### Selección española 
Foi internacional coas categorías inferiores da selección española, dende a sub-16 ata a sub-20.

## Notas 
## Véxase tamén 
### Ligazóns externas 
* Datos do xogador en bdfutbol.com